|  |  |  |
| --- | --- | --- |
| Eksportfinansiering Norge  Postboks 1763 Vika  0122 OSLO |  |  |
| |  |  |  | | --- | --- | --- | | Deres ref | Vår ref  24/5441 | Dato  21. januar 2025 | |  | | | | | |

**Tildelingsbrev for Eksportfinansiering Norge (Eksfin) 2025**

[1 Innledning 2](#_Toc188284258)

[2 Overordnede utfordringer og prioriteringer 2](#_Toc188284259)

[3 Mål og indikatorer 2](#_Toc188284260)

[4 Bestillinger og tiltak i 2025 3](#_Toc188284261)

[4.1 Regional tilstedeværelse 3](#_Toc188284262)

[4.2 Ny risikoavlastningsordning for norsk eksport til Ukraina 3](#_Toc188284263)

[4.3 Nye føringer for finansiering av fossil energi 4](#_Toc188284264)

[4.4 Videreutvikling av det næringsrettede virkemiddelapparatet 4](#_Toc188284265)

[4.5 Grønn prosjektklassifisering og rapportering 5](#_Toc188284266)

[4.6 Krav til energieffektivisering 6](#_Toc188284267)

[5 Andre forutsetninger og føringer 6](#_Toc188284268)

[5.1 Grønn omstilling og bærekraft 6](#_Toc188284269)

[5.2 Mangfold og likestilling 7](#_Toc188284270)

[5.3 Sikkerhet og beredskap 7](#_Toc188284271)

[5.4 Regjeringens fellesføringer 8](#_Toc188284272)

[6 Rapportering, leveranser og faste møter 9](#_Toc188284273)

[7 Budsjettvedtak og fullmakter 9](#_Toc188284274)

[7.1 Eksportkredittordningen 9](#_Toc188284275)

[7.2 Administrasjon og garantiordningene 10](#_Toc188284276)

[7.3 Tildeling 12](#_Toc188284277)

[Vedlegg 13](#_Toc188284278)

# Innledning

Nærings- og fiskeridepartementet viser til Prop. 1 S (2024-2025) for Nærings- og fiskeridepartementet, Innst. 8 S (2024-2025), Innst. 5 S (2024-2025) og Stortingets budsjettvedtak. I dette tildelingsbrevet meddeler Nærings- og fiskeridepartementet Stortingets budsjettvedtak i statsbudsjettet for 2025 om Eksportfinansiering Norge (Eksfin).

Tildelingsbrevet fastsetter mål, indikatorer og prioriterte tiltak for Eksfin i 2025. Brevet spesifiserer også enkelte andre konkrete aktiviteter og oppdrag for 2025, men gir ikke en uttømmende oversikt over virksomhetens oppgaver. Eksfins myndighet, ansvar og faste oppgaver går fram av Hovedinstruks for Eksportfinansiering Norge (Eksfin). Departementet tar forbehold om at virksomheten innenfor gjeldende rammer kan bli pålagt enkelte oppgaver i tillegg til de som er beskrevet i dette brevet. I slike tilfeller skal det sendes tillegg til tildelingsbrev.

# Overordnede utfordringer og prioriteringer

Målet for næringspolitikken er størst mulig samlet verdiskaping i norsk økonomi, noe som innebærer at all næringsvirksomhet må være sosialt, miljømessig og økonomisk bærekraftig, og ikke gå ut over jordens tåleevne. Regjeringen har høye ambisjoner. Vi skal få flere i jobb, skape aktivitet i hele landet, øke eksporten og kutte klimagassutslippene med 55 prosent. Disse målene skal vi nå i fellesskap, gjennom en aktiv og fremtidsrettet næringspolitikk.

Departementets underliggende og tilknyttede virksomheter forventes å bidra aktivt for å nå disse målene.

Eksfin skal i 2025 prioritere å:


* følge opp hovedprinsippet om at prosjekter som mottar støtte gjennom det næringsrettede virkemiddelapparatet, skal ha en plass på veien mot Norges forpliktelser under Parisavtalen og lavutslippssamfunnet i 2050. Prinsippet favner både prosjekter med nøytral effekt og prosjekter med positiv effekt på grønn omstilling, og er for eksempel ikke til hinder for å støtte gode prosjekter i petroleumsnæringen.
* utløse lønnsomme prosjekter som bidrar til omstilling til lavutslippssamfunnet og økt verdiskapende eksport.
* opprettholde innsatsen for å forenkle og øke brukervennligheten i det næringsrettede virkemiddelapparatet.
* videreutvikle arbeidet med å synliggjøre og følge opp risikoen i porteføljen. Dette innebærer blant annet å følge opp og synliggjøre risikofaktorer i nye grønne næringer.

# Mål og indikatorer

Nærings- og fiskeridepartementet har fastsatt følgende målstruktur for Eksfin:

|  |  |
| --- | --- |
| **Formål** | Effektiv forvaltning av finansieringsordninger for verdiskapende eksport |
| **Samfunnsmål** | Størst mulig verdiskapende eksport |
| **Brukermål** | Konkurransedyktige eksportører |

Vurdering av måloppnåelse skal gjøres ved å teste forutsetningene i resultatkjeden i figuren nedenfor. Indikatorer for å teste forutsetningene går frem av vedlegg 3.

****

# Bestillinger og tiltak i 2025

## Regional tilstedeværelse

Nærings- og fiskeridepartementet viser til Eksfins evaluering i 2024 av den regionale tilstedeværelsen på regionskontorene. Nærings- og fiskeridepartementet ber Eksfin sikte mot at det etableres en ny stilling utenfor Oslo i 2025/2026, og ytterligere en stilling i 2027/2028. I første omgang ber vi Eksfin komme tilbake med en plan for stillingen som skal etableres i 2025/2026, herunder forslag til sted, innen 15. mars 2025. Det legges til grunn at stillingene skal etableres i kundefront i sterke eksportregioner, og at forslag til sted baseres på en vurdering av markedsbehov og hensynet til effektiv ressursbruk, samt utredningen som ble gjort i 2021. Oppskaleringen kan enten innebære styrking av eksisterende regionskontorer eller etablering av nye, og kontorene skal samlokaliseres med Innovasjon Norge. Den regionale tilstedeværelsen skal vurderes på nytt i 2027/2028.

## Ny risikoavlastningsordning for norsk eksport til Ukraina

Stortinget har ved behandlingen av Prop. 1 S (2024-2025) besluttet å opprette en risikoavlastningsordning for norsk eksport til Ukraina. Garantirammen for ordningen er 630 mill. kroner, med en tapsavsetning på 126 mill. kroner. Som under U-landsordningen kan Eksfin under ordningen ta høyere risiko enn det som er akseptabelt under Alminnelig garantiordning (AGO). Regler for ordningen er omtalt i Regelverk for Eksfins ordninger.

Nærings- og fiskeridepartementet legger til grunn at Eksfin jobber aktivt med å orientere om ordningen til relevante brukergrupper og at Eksfin har tett samarbeid med relevante virkemiddelaktører.

## Nye føringer for finansiering av fossil energi

Under COP28 i Dubai i desember 2023 sluttet Norge seg til erklæringen «Statement on International Public Support for the Clean Energy Transition». Formålet med erklæringen er å rette offentlig finansiering, herunder eksportfinansiering, bort fra fossil energi og mot fornybar energi. Som et ledd i implementeringen av erklæringen, er nye føringer for finansiering av fossil energi innarbeidet i Regelverk for Eksfins ordninger. Regelverket er vedlagt dette tildelingsbrevet.

## Videreutvikling av det næringsrettede virkemiddelapparatet

Eksfin skal i samarbeid med andre relevante aktører fortsette å bidra i videreutviklingen av det næringsrettede virkemiddelapparatet gjennom prosjektet «Virkemiddelapparatet 2.0». Regjeringen har fastsatt følgende ambisjoner for arbeidet:

* Det skal være én vei inn for brukerne gjennom mer helhetlige brukerreiser på tvers av det næringsrettede virkemiddelapparatet.
* Virkemiddelapparatet skal utløse mer verdiskapende næringsutvikling i hele landet gjennom økt koordinering og samarbeid på tvers.
* Virkemiddelapparatet skal koordinere sin innsats for grønn omstilling og for å legge til rette for grønne industrietableringer.

I arbeidet med Virkemiddelapparatet 2.0 skal Eksfin prioritere følgende:

* Tiltak for forenkling og økt brukervennlighet i egen virksomhet.
* Samarbeid og koordinering av aktiviteter med andre virkemiddelaktører der det er hensiktsmessig og gir merverdi for næringslivet.
* Arbeidet med Én vei inn til virkemiddelapparatet.
* Oppfølging av anbefalingene fra den brukernære gjennomgangen av virkemiddelapparatet, inkludert utvikling av felles henvisningskultur, begreper og prinsipper for brukeropplevelser, gjennom arbeidet med Én vei inn.
* Deling av kundedata med andre virkemiddelaktører så langt det er hensiktsmessig og mulig innenfor gjeldende regelverk og konfidensialitetsforpliktelser.
* Bidrag til strategisk dialogforum og referansegruppen for videreutvikling av virkemiddelapparatet.

*Én vei inn*

Prioriteringer for arbeidet med Én vei inn i 2025 kommuniseres i et eget oppdragsbrev til Innovasjon Norge. Eksfin vil motta kopi av brevet.

*Samhandlingsmodellen for virkemiddelapparatet*

I 2025 skal Eksfin jobbe videre med å utvikle den nye samhandlingsmodellen for virkemiddelapparatet, jf. innspill datert 15. april 2024. Eksportfinansiering Norge (Eksfin) skal koordinere arbeidet. Målet er at samhandlingsmodellen skal bidra til at kundene opplever (1) et mer helhetlig virkemiddelapparat, (2) et enklere virkemiddelapparat og (3) at prosjektene deres gjennomføres raskere enn før. Effekt for kundene skal stå i fokus i samhandlingsmodellen, og målgruppen skal være enkeltbedrifter med store og komplekse prosjekter. Nyttevirkningene fra samhandlingsmodellen skal være større enn kostnadene på sikt. Eksfin skal levere en statusoppdatering på arbeidet innen 10. juni.

*Undersøkelse av brukervennligheten i virkemiddelapparatet*

Eksfin skal bidra i Innovasjon Norges arbeid med å gjennomføre en undersøkelse av brukervennligheten i virkemiddelapparatet. Formålet med undersøkelsen er å få informasjon om hvor brukervennlig virkemiddelapparatet er og hvor krevende det er for brukere å finne frem til rett sted.

## Grønn prosjektklassifisering og rapportering

I 2025 skal Eksfin jobbe videre med utviklingen av grønn prosjektklassifisering og rapportering. Utviklingen av rapporteringssystemet skal skje i samarbeid mellom Forskningsrådet, Innovasjon Norge, Siva, Eksfin, Design- og arkitektur Norge (Doga), Gassnova og Enova. Forskningsrådet leder arbeidet.

Hovedformålet med den grønne rapporteringen er å etablere sammenliknbar rapportering om støtte til prosjekter med klima- og miljøinnhold på tvers av de næringsrettede virkemiddelaktørene. Den grønne prosjektklassifiseringen og rapporteringen skal brukes til statistikkformål for virkemiddelaktørene og departementene. Departementene vil samtidig bruke statistikken som del av sitt kunnskapsgrunnlag.

Fra og med 1. januar 2025 skal alle virkemiddelaktørene klassifisere prosjekter med potensiell positiv effekt på klima og miljø og prosjekter med potensial for å gjøre vesentlig skade. Klassifiseringen skal gjøres i tråd med aktørenes forslag til differensiert rapportering datert 15. juni 2023 og 8. mai 2024, og etterfølgende dialog.

Rapporteringssystemet innføres som en pilot. NFD vil i samråd med KLD og andre berørte departementer vurdere å utlyse en ekstern følgeevaluering av piloten, med oppstart i løpet av 2025. Evalueringen kan blant annet gi innsikt i kvaliteten på dataene, klima- og miljøintegriteten i rapporteringen, avvik i prosjektvurderinger på tvers av virkemiddelapparatet og om det er behov for et mer finmasket rapporteringssystem. Virkemiddelaktørene skal bidra i evalueringen ved behov.

Rapporteringen legges inn i Statistikkbanken for næringspolitiske virkemidler, og for pilotperioden i en lukket versjon hvor virkemiddelaktørene og berørte departementer (NFD, KLD, ED, KD, KDD, LMD) har tilgang.

Virkemiddelaktørene skal levere en statusoppdatering på arbeidet med piloten innen 31. mai 2025. Statusoppdateringen skal minst inneholde:

* Beskrivelse av metodikken som ligger til grunn for rapporteringssystemet, og av hvordan de seks miljøkategoriene forstås og operasjonaliseres. Som del av dette bør det beskrives:
  + Hvilke vurderinger som ligger til grunn for å rapportere vesentlig positivt bidrag til en av de seks miljøkategoriene.
  + Hvilke vurderinger som ligger til grunn for rapportering på DNSH-prinsippet.
* Skriftliggjøring av hvordan rapporteringssystemet operasjonaliseres hos den enkelte aktør, hvilken opplæring og oppfølging de ansatte får, på hvilket stadium i søknadsprosessen vurderingene gjøres og hvilke informasjonskilder vurderingene baseres på.
* Konkrete eksempler på vurderinger av ulike typer prosjekter.
* Beskrivelse av kvalitetssikringsmekanismer hos den enkelte aktør og på tvers av virkemiddelaktørene.
* Beskrivelse av hva som er gjort for å sikre sammenlignbar rapportering på tvers av virkemiddelaktørene.
* Beskrivelse av datakvaliteten og usikkerheten i bruk av dataene, inkludert en vurdering av hvorvidt rapporteringen fra virkemiddelaktørene er sammenlignbar til å kunne aggregeres til statistikk for virkemiddelapparatet samlet.
* Beskrivelse av eventuelle utfordringer virkemiddelaktørene møter i rapporteringen.

Første komplette rapportering på piloten for 2025 skal leveres innen 1. april 2026.

I forbindelse med innføringen av piloten for det nye rapporteringssystemet er det akseptabelt at søkernes rapporteringsbyrde øker noe, men økningen bør begrenses til et minimum. Det legges opp til dynamisk utvikling av rapporteringssystemet og det kan oppstå behov for justeringer, f.eks. basert på funnene fra følgeevaluering av piloten, erfaringer med bruk av systemet eller utvikling på området. Virkemiddelaktørene skal ha tett dialog med NFD, som koordinerer med relevante departementer (herunder KLD, ED og KD) underveis i arbeidet.

## Krav til energieffektivisering

Departementet ber Eksfin om å utforme og stille krav til energieffektivisering, inkludert energikartlegging og tiltak for mer fleksibel energibruk, i relevante prosjekter som får finansiering. Kravene skal utformes i tråd med relevant regelverk. Innovasjon Norge, Eksfin og Siva bør ha dialog med hverandre om utformingen av krav. Aktørene oppfordres også til å ha dialog med Norges vassdrags- og energidirektorat, Miljødirektoratet og Enova. Eksfin skal levere en kort skriftlig redegjørelse til NFD om hvordan føringen planlegges operasjonalisert, inkludert hvilke prosjekter som skal anses som relevante, innen 1. mai 2025.

# Andre forutsetninger og føringer

## Grønn omstilling og bærekraft

Statlige virksomheter er viktige bidragsytere i innsatsen for å nå regjeringens mål med grønn omstilling og bærekraft.

Det forventes at Eksfin:

* identifiserer og håndterer risiko og muligheter knyttet til klima og integrerer dette i virksomhetenes strategier.
* setter mål og iverksetter tiltak for reduksjon i klimagassutslipp, på kort og lang sikt, i tråd med Parisavtalen og rapporterer om måloppnåelse. Målene er vitenskapsbaserte der dette er tilgjengelig.
* rapporterer på direkte og indirekte klimagassutslipp og klimarisiko, og benytter anerkjente standarder for rapportering på klimagassutslipp og klimarisiko.
* identifiserer og håndterer risiko og muligheter knyttet til natur og integrerer dette i selskapets strategier.
* setter mål og iverksetter tiltak for å redusere egen negativ påvirkning og øke positiv påvirkning på naturmangfold og økosystemer, og rapporterer om måloppnåelse.
* benytter anerkjente standarder for rapportering av naturrisiko og påvirkning på naturmangfold og økosystemer.

Eksfin skal gjennom innkjøpspolitikken bidra til å fremme innovative anskaffelser og innkjøp som gir lavere miljømessig påvirkning.

Anskaffelsene skal også ivareta seriøsitetskrav som gjelder for statlige virksomheter. Eksfin har som en statlig virksomhet et særskilt ansvar for å fremme seriøsitet i forbindelse med egne anskaffelser, på en måte som bidrar til å forebygge sosial dumping og arbeidslivskriminalitet.

Eksfin skal rapportere gjennom etablerte rutiner hvordan hensyn til miljø, bærekraft og grønn omstilling ivaretas gjennom disse tiltakene i 2025.

## Mangfold og likestilling

Eksfin har plikt til å fremme likestilling og hindre diskriminering. Eksfin skal tilby likeverdige tjenester til hele befolkningen. Ansatte i Eksfin bør også gjenspeile mangfoldet i befolkningen, og dette skal påvirke alle nivåer i Eksfin. Ledergruppen i Eksfin skal prioritere mangfoldskompetanse, både internt i ledergruppen, i Eksfin og i forbindelse med rekruttering. Eksfin har strategier og tiltak som er egnet til å oppfylle regjeringens målsetninger om likestilling og mangfold. Arbeidet skal omtales i årsrapporten for 2024 og senere år, og vil bli fulgt opp i styringsdialogen.

## Sikkerhet og beredskap

Følgende tekst er meddelt alle departementets underliggende virksomheter med ansvar innen næringsberedskap. Eksfin har ansvar innen næringsberedskap i kraft av å være sekretariat for statlig varekrigsforsikring.

Departementets mål er blant annet å bidra til at næringslivet er i stand til å levere de varer og tjenester samfunnet etterspør også i kriser. Eksfin skal innenfor sitt samfunnsoppdrag understøtte denne målsettingen, og arbeide systematisk med å forebygge uønskede hendelser som kan hindre måloppnåelse.

Den sikkerhetspolitiske situasjonen i Europa er alvorlig. I den forbindelse bes Eksfin om å utvise økt årvåkenhet mot digitale angrep og andre mistenkelige eller uønskede hendelser, samt å ha lav terskel for å varsle departementet om hendelser. Eksfin bes iverksette hensiktsmessige tiltak og gjennomgå egne beredskapsplaner for å øke egen motstandsevne. Det bør videre gjøres vurderinger av om [virksomheten] er tilstrekkelig forberedt ift. eget ansvarsområde i hele krisespekteret fra fred til kriser og krig, og ev vurdere om det bør iverksettes tiltak for å være tilstrekkelig forberedt.

Eksfin skal ha god styring og kontroll med informasjonssikkerheten. Sikkerhet skal ivaretas og dokumenteres i samsvar med nasjonal strategi for digital sikkerhet og tilhørende tiltaksplan. Arbeidet med digital sikkerhet skal forebygge IKT-sikkerhetshendelser som kan forårsake alvorlig skade i egen virksomhet eller hos andre. Eksfin har ansvar for å håndtere digitale angrep i egen virksomhet, og for å dele informasjon om digitale angrep med departementet og relevante samarbeidspartnere.

Det forventes at Eksfins sikkerhets- og beredskapsarbeid er risikobasert, og at virksomheten regelmessig gjennomfører og tar lærdom av øvelser. Styringsdokumenter og planverk skal oppdateres med utgangspunkt i evaluering av hendelser og øvelser.

Eksfin skal i årsrapporten redegjøre overordnet for resultatene fra arbeidet med sikkerhet og beredskap.

## Regjeringens fellesføringer

*Systematisk og helhetlig arbeid for å redusere klimagassutslipp, naturfotavtrykk og energibruk*

Det er et mål med systematisk og helhetlig arbeid for å redusere klimagassutslipp, naturfotavtrykk og energibruk. Eksfin skal følge opp dette målet. I dette arbeidet skal det tas hensyn til ivaretakelse av virksomhetens kjerneoppgaver og kostnadseffektivitet. Eksfin skal også vurdere hvordan klimaendringene vil påvirke virksomheten. Eksfin skal gjøre systematiske vurderinger av egen energibruk og ta i bruk lønnsomme energieffektive løsninger, samt øke energifleksibiliteten der dette er relevant.

*Positiv utvikling i antall ansettelser av personer med funksjonsnedsettelse og eller fravær fra arbeid, utdanning eller opplæring*

Regjeringen har høye ambisjoner når det gjelder inkludering og mangfold. Statlige virksomheter skal ha en positiv utvikling i antall ansettelser av personer med funksjonsnedsettelse og/eller fravær fra arbeid, utdanning eller opplæring. Arbeidsgiverne skal i samarbeid med de tillitsvalgte selv definere et hensiktsmessig ambisjonsnivå ut fra virksomhetens egenart og størrelse. Eksfin skal i årsrapporten oppgi antallet ansettelser av personer med funksjonsnedsettelse og/eller fravær fra arbeid, utdanning eller opplæring i 2025 og det totale antallet ansettelser i virksomheten i 2025. Virksomheten skal også omtale utviklingen i 2025 sett opp mot det virksomheten har rapportert for 2024.

*Redusere konsulentbruken*

Det er et mål at staten samlet sett skal redusere konsulentbruken ved å utvikle egen kompetanse. Eksfin skal arbeide for å redusere konsulentbruken på områder der det ligger til rette for å benytte interne ressurser og kompetanse. Utover informasjons- og holdningskampanjer skal tjenester fra kommunikasjonsbransjen som hovedregel ikke benyttes. Eksfin skal i årsrapporten for 2025 rapportere om konsulentbruken og oppfølgingen av fellesføringen, herunder om totalbeløp for kjøp av konsulenttjenester, hvilke tiltak som er iverksatt og konkrete resultater. Dersom det er fagområder og/eller kompetanseområder i virksomheten der konsulenter benyttes i særlig grad, skal bakgrunnen for dette omtales nærmere. Etaten skal som en del av rapporteringen også gi

en overordnet omtale av eventuelle kjøp av konsulenttjenester fra kommunikasjonsbransjen (alle typer kommunikasjonstjenester) i 2025 og opplyse om totalbeløp for kjøp av slike tjenester. Dersom utgifter til kjøp av konsulenttjenester er vesentlige, bør virksomheten i note til årsregnskapet spesifisere dette nærmere. Dersom virksomheten har større kjøp av konsulenttjenester fra andre statlige leverandører, bør dette fremgå særskilt.

# Rapportering, leveranser og faste møter

Krav til rapportering, leveranser og faste møter går fram av vedlegg 1 og hovedinstruksen.

# Budsjettvedtak og fullmakter

## Eksportkredittordningen

**Budsjettvedtak**

(i 1000 kroner)

|  |  |  |
| --- | --- | --- |
| **Kap. 2429** | **Eksportkredittordningen** | **Beløp** |
| Post 90 | Utlån | 15 800 000 |
|  | **Sum kap. 2429** | **15 800 000** |

(i 1000 kroner)

|  |  |  |
| --- | --- | --- |
| **Kap. 5329** | **Eksportkredittordningen** | **Beløp** |
| Post 70 | Gebyrer mm. | 30 000 |
| Post 90 | Avdrag på utestående fordringer | 7 200 000 |
|  | **Sum kap. 5329** | **7 230 000** |

(i 1000 kroner)

|  |  |  |
| --- | --- | --- |
| **Kap. 5629** | **Renter fra Eksportkredittordningen** | **Beløp** |
| Post 80 | Renter | 1 040 000 |
|  | **Sum kap. 5629** | **1 040 000** |

**Fullmakter**

*Utlånsfullmakt*

Nærings- og fiskeridepartementet gir fullmakt til Eksfin om å gi tilbud (tilsagn) om lån i tråd med eksportkredittordningens formål uten en øvre ramme, jf. Stortingets vedtak i samsvar med romertallsvedtak XII, 3 i Prop. 1 S (2024-2025).

*Fullmakt til å overskride bevilgning*

Nærings- og fiskeridepartementet gir fullmakt til Eksfin til å overskride bevilgningen under kap. 2429 Eksportkredittordningen, post 90 utlån, til utbetaling av lån under den statlige eksportkredittordningen, men slik at samlede låneutbetalinger i 2024 ikke overstiger 26 mrd. kroner, jf. Stortingets vedtak i samsvar med romertallsvedtak IV, 3 i Prop. 1 S (2024-2025).

## Administrasjon og garantiordningene

**Budsjettvedtak**

(i 1000 kroner)

|  |  |  |
| --- | --- | --- |
| **Kap. 900** | **Nærings- og fiskeridepartementet** | **Beløp** |
| Post 23 | Spesielle driftsutgifter til administrasjon av statlig garantiordning for lån til små og mellomstore bedrifter | 4 200 |
|  | **Sum kap. 900** | **4 200** |

(i 1000 kroner)

|  |  |  |
| --- | --- | --- |
| **Kap. 2460** | **Eksportfinansiering Norge** | **Beløp** |
| Post 24 | Driftsresultat | 105 771 |
| *U.post 24.1* | *Driftsinntekter* | *-224 500* |
| *U.post 24.2* | *Driftsutgifter, overslagsbevilgning* | *330 271* |
| Post 54 | Tapsavsetning til risikoavlastningsordning for norsk eksport til Ukraina | 126 000 |
|  | **Sum kap. 2460** | **231 771** |

(i 1000 kroner)

|  |  |  |
| --- | --- | --- |
| **Kap. 5460** | **Eksportfinansiering Norge** | **Beløp** |
| Post 57 | Tilbakeføring av tapsavsetning for investeringer i og eksport til Ukraina | 126 000 |
| Post 71 | Tilbakeføring fra avviklede garantiordninger | 28 800 |
| Post 85 | Inntekter fra avviklede midlertidige ordninger | 21 650 |
|  | **Sum kap. 5460** | **176 450** |

*Kap. 900, post 23, Spesielle driftsutgifter til administrasjon av statlig garantiordning for lån til små og mellomstore bedrifter*

Det er bevilget 4,2 mill. kroner til å dette utgifter Eksfin har i 2025 til forvaltning av garantiordning for lån til små og mellomstore bedrifter. Nærings- og fiskeridepartementet vil stille midlene til disposisjon for Eksfin etter nærmere avtale.

*Kap. 2460, post 24 Driftsresultat*

Driftsutgifter føres på post 24.2. Bevilgningen er foreslått økt for anslått pris- og lønnsvekst, samt en styrking av budsjettet på 3 mill. kroner for å håndtere økt antall henvendelser og transaksjoner knyttet til omstillingen av norsk næringsliv og dreiningen mot grønne industrier. I 2025 er overslagsbevilgningen satt til 330,3 mill. kroner, hvorav 224,5 mill. kroner dekkes av garantiordningene, mens 105,5 mill. kroner gjelder eksportkredittordningen og 0,3 mill. kroner gjelder forvaltning av den statlige beredskapsordningen for statlig varekrigsforsikring.

Nærmere om statlig varekrigsforsikring

Eksfin har ansvar for å forvalte den statlige beredskapsordningen for varekrigsforsikring.

Ved iverksetting av statlig varekrigsforsikring kan Kongen bestemme at det blir opprettet et styre med leder og så mange medlemmer som Nærings- og fiskeridepartementet fastsetter. Styret skal ha ansvaret for den daglige ledelsen og driften av varekrigsforsikringsordningen. Det skal også være et eget sekretariat. Denne sekretariatsfunksjonen ivaretas av Eksfin. I tilfelle beredskapsordningen for statlig varekrigsforsikring aktiveres, har Stortinget gitt samtykke til at Nærings- og fiskeridepartementet kan inngå avtaler om forsikringsansvar under beredskapsordningen innenfor en totalramme for nye tilsagn og gammelt ansvar på 2 mrd. kroner, jf. Romertallsvedtak XI,2 i Prop 1 S (2024-2025). I 2025 vil Nærings- og fiskeridepartementet, i dialog med Eksfin og forsikringsbransjen, vurdere den fremtidige innretningen til beredskapsordningen.

*Kap. 2460, post 54 Tapsavsetning til risikoavlastningsordning for norsk eksport til Ukraina/ kap.5460 post 57 Tilbakeføring av tapsavsetning for investeringer i og eksport til Ukraina*

Som omtalt over har Stortinget vedtatt forslag fra regjeringen om å flytte tiltaket for norsk eksport og investeringer i Ukraina fra U-landsordningen til en egen ordning. Videre er det vedtatt at tapsavsetning på 126 mill. kroner flyttes fra U-landsordningen til den nye ordningen.

*Kap. 5460 post 71 Tilbakeføring fra avviklede garantiordninger*

På posten føres overskuddslikviditet fra Gammel alminnelig ordning og Gammel særordning for utviklingsland.

*Kap 5460 post 85 Inntekter fra avviklede midlertidige ordninger*

På posten føres inntekter fra midlertidige ordninger som er avviklet. For 2025 er det budsjettert inntekter fra Lånegarantiordningen for små og mellomstore bedrifter (20 mill. kroner), Luftfartsordningen (1,6 mill. kroner) og Lånegarantiordningen i forbindelse med høye strømpriser (kr 50 000).

**Fullmakter**

*Garantifullmakter*

Nærings- og fiskeridepartementet gir Eksfin fullmakt til å gi tilbud om nye garantier innenfor følgende rammer for nye garantier og gammelt ansvar, jf. Stortingets vedtak i samsvar med, romertallsvedtak IX, 3-8 i Prop. 1 S (2024-2025):

(i mill. kroner)

|  |  |
| --- | --- |
| **Garantiordning** | **Beløp** |
| Alminnelig garantiordning, inkludert Gammel alminnelig ordning\* | 155 000 |
| Garantier ved investeringer i og eksport til utviklingsland (U‑landsordningen) | 3 150 |
| Risikoavlastning for norsk eksport til Ukraina | 630 |
| Byggelånsgarantier for skipsbyggingsindustrien (Byggelånsgarantiordningen) | 7 000 |
| Garantier ved etablering av langsiktige kraftkontrakter til kraftintensiv industri (Kraftgarantiordningen) | 20 000 |
| Garantier ved kjøp av skip fra verft i Norge til bruk i Norge (Skipsgarantiordningen) | 10 000 |

\* Stortinget har vedtatt å gi Nærings- og fiskeridepartementet fullmakt til å øke rammen for ordningen midlertidig med ytterligere 10 mrd. kroner, hvis valutakursendringer gjør det nødvendig. Nærings- og fiskeridepartementet vil følge med på rammeutnyttelsen og i dialogen med Eksfin vurdere behovet. Bruk av fullmakten besluttes av Nærings- og fiskeridepartementet, i samråd med Finansdepartementet, og videredelegeres til Eksfin.

*Utbetalinger under garantiordninger (trekkfullmakter)*

Følgende trekkfullmakter gjelder for 2025, jf. Stortingets vedtak i samsvar med romertallsvedtak III i Prop. 1 S (2024 - 2025):

(i mill. kroner)

|  |  |
| --- | --- |
| **Garantiordning** | **Beløp** |
| Alminnelig garantiordning, kap. 2460 post 90 | 8 000 |
| Byggelånsgarantier for skipsbyggingsindustrien (Byggelånsgarantiordningen), kap. 2460 post 91 | 600 |
| Garantier ved kjøp av skip fra verft i Norge til bruk i Norge (Skipsgarantiordningen), kap. 2460 post 92 | 150 |

*Fullmakt til å erverve og avhende aksjer og opsjoner*

Nærings- og fiskeridepartementet gir Eksfin fullmakt til å erverve og avhende aksjer og opsjoner med formål å få dekning for krav i misligholds- og gjenvinningssaker innenfor alle ordningene, jf. Stortingets vedtak i samsvar romertallsvedtak XIX i Prop. 1 S (2024-2025). Regelverket under punkt 2.3 om tapsbegrensning omtaler også dette.

*Fullmakt til å overføre ubrukte midler i reguleringsfond*

Nærings- og fiskeridepartementet gir Eksfin fullmakt til at eventuelt mindreforbruk knyttet til forvaltning av eksportkredittordningen kan overføres til et reguleringsfond, begrenset slik at maksimalt innestående på reguleringsfondet ved utløpet av 2025 er 5 pst. av bevilgningen på kap. 2460, post 24, jf. Stortingets vedtak i samsvar med romertallsvedtak XIV i Prop. 1 S (2024-2025).

*Fullmakt til postering mot mellomværende med statskassen*

Nærings- og fiskeridepartementet gir Eksfin fullmakt til å føre inntekter fra garantiordningene mot mellomværende med statskassen, jf. Stortingets vedtak i samsvar med romertallsvedtak XXVII i Prop. 1 S (2024-2025).

## Tildeling

I tråd med kravene i § 7 i Reglement for økonomistyring i staten og føringene gitt i dette tildelingsbrevet, blir bevilgningene under kap. 2429, 5329, 5629, 2460 og 5460 og fullmaktene stilt til disposisjon for Eksfin i 2025.

Med hilsen

|  |  |
| --- | --- |
| Nina Christine Rør (e.f.)  ekspedisjonssjef | Ane Storvestre Bjørkum  avdelingsdirektør |

Dokumentet er elektronisk signert og har derfor ikke håndskrevne signaturer

| Kopi |
| --- |
| Riksrevisjonen |

# Vedlegg

**I dette brevet:**

1. Styringskalender for 2025 side 14-17
2. Administrative fullmakter for 2025 side 18
3. Forutsetninger og indikatorer side 19-20

**I egne filer:**

1. Hovedinstruks for Eksportfinansiering Norge (Eksfin)
2. Regelverk for Eksportfinansiering Norge (Eksfin) sine ordninger
3. Bekreftelsesbrev om at Eksfin er en statlig forvaltningsbedrift (engelsk)

## Vedlegg 1: Styringskalender for 2025

Tabellen nedenfor inneholder oversikt over rapportering, leveranser og faste møter i 2025. Ev. utdypende beskrivelse følger under tabellen. Rapportering leveres siste arbeidsdag i forkant av fristen dersom frister faller på en fridag.

| Dato | Hva | Krav |
| --- | --- | --- |
| 15. i påfølgende måned | Rapportering til statsregnskapet | Årlig rundskriv fra FIN og DFØs nettsider |
| Månedlig, dersom de sendes til styret | Rapport om status lån og utnyttelse av garantirammer. | Samme som forrige år |
| Hver 2. måned | Rapportering til statistikkbanken for næringspolitiske virkemidler |  |
| Januar og februar, herunder 25. feb. | Statsregnskapet 2024 – avslutning | Tildelingsbrev og brev 15. november 2024 |
| 1. mars | Innspill til revidert budsjett for 2025 | Tildelingsbrev, vedl. 1 |
| 15. mars | Årsrapport for 2024 | Tildelingsbrev, vedl. 1 |
| 15. mars | Internrevisors årsrapport for 2024 og internrevisjonsplan for 2025 | Hovedinstruksen |
| 15. mars | Risikorapport | Tildelingsbrev, vedl 1 |
| 15. mars | Statsbudsjettet for 2026 – budsjettforslag | Tildelingsbrev, vedl 1 |
| 15. mars | Regional tilstedeværelse – forslag til sted | Tildelingsbrev, pkt. 4 |
| 1. april, kl. 09.00-10.30 | Porteføljestatusmøte (hos NFD) |  |
| 15. april | Årlig rapportering til OECDs skipsbyggingsgruppe | Samme som forrige år |
| 1.mai | Krav til energieffektivisering | Tildelingsbrev, pkt. 4 |
| 20. mai kl. 13.00-15.00 | Etatsstyringsmøte (hos NFD) | Tildelingsbrev, vedl 1 |
| 31. mai | Grønn prosjektklassifisering - status | Tildelingsbrev, pkt. 4 |
| 1. juni | Statsbudsjettet 2026 – Beregning av statlig næringsstøtte | Samme som forrige år |
| 10. juni | Samhandlingsmodell – status | Tildelingsbrev, pkt. 4 |
| 10. juni | Gjennomgang av ekstern revisor av ordninger notifisert til ESA | Tildelingsbrev, vedl. 1 |
| 20. september | Innspill til rapportering til ESA om offentlig støtte | NFD sender egen bestilling. |
| 20. september | Status budsjett 2025 og ev. innspill til endringsproposisjon høst 2025 | Tildelingsbrev, vedl. 1 |
| 20. september | Risikorapport | Tildelingsbrev, vedl. 1 |
| 25. september kl. 09.00-10.30 | Porteføljestatusmøte (hos Eksfin) |  |
| 15. oktober,  kl. 09.00-10.00 | Møte om samfunnsansvar |  |
| 20. oktober, kl. 09.00-11.00 | Kontaktmøte om byggelåns-garantiordningen |  |
| Oktober/november | Styresamtaler | NFD kaller inn |
| 21. november,  kl. 10.00-12.00 | Etatsstyringsmøte (hos Eksfin) | Tildelingsbrev, vedl. 1 |
| 15. desember | Statsbudsjettet 2027 – tekniske justeringer | Samme som forrige år |

**25. februar: Avslutning av statsregnskapet - tilleggsbestilling**

Nærings- og fiskeridepartementet har sendt eget brev til Eksfin og alle underliggende virksomhetene med informasjon om og frister for innrapportering i forbindelse med årsavslutningen for 2024, jf. brev 15. november 2024. I tillegg ber vi Eksfin utarbeide en kort omtale av eksportfinansieringsordningen for 2024 over samme lest som i statsregnskapet 2023 (Meld. St. 3 (2023–2024) under pkt. 2.17 Statlege utlån.

**1. mars: Statsbudsjettet 2025 - ev. innspill til omprioriteringer eller tilleggsbevilgninger ifb. revidert nasjonalbudsjett**

Eksfin skal orientere om

* status for alle kapitlene og postene som Eksfin har ansvar for.
* status for rammeutnyttelse for alle de ordinære garantiordningene.
* status for alle de midlertidige garantiordningene.

Eksfin skal vurdere om det er behov for omprioriteringer eller tilleggsbevilgninger. Eventuelle innspill om endringer skal for alle kapitlene og postene det foreslås endringer inneholde:

* saldert budsjett, forslag til endring, bevilgning etter endring.
* en kort beskrivelse av hva forslaget gjelder.

**15. mars: Statsbudsjettet 2026 - budsjettforslag**

Budsjettforslaget skal vise hvordan virksomheten vil prioritere sine ressurser det kommende året gitt at bevilgningen videreføres på nivå med inneværende år. Innspillet brukes som grunnlag for diskusjon om virksomhetens strategiske planer i styringsdialogen og for departementets arbeid med Prop. 1 S. Proposisjonen skal, i tillegg til å fremme forslag til bevilgning på kapittel og post, tydelig formidle hovedprioriteringene for Eksfin.

Budsjettforslaget skal ta utgangspunkt i virksomhetens fastsatte mål og strategier innenfor gjeldende budsjettramme. Videre skal forslaget inneholde:

* en vurdering av risikoer/ev. endringer i rammebetingelsene som kan få betydning for budsjettet neste år. Det kan eventuelt vises til tidligere innsendte risikovurderinger og eventuelle endringer i risikobildet i forhold til forrige risikorapportering.
* en omtale av hovedprioriteringer neste år. Hovedprioriteringer skal angi hva som er de 1-3 viktigste områdene som virksomheten vil prioritere neste år.
* en omtale av oppgaver som foreslås prioritert ned på kort eller lang sikt for å frigjøre ressurser til høyere prioriterte oppgaver, og konsekvensene av dette.
* en oversikt over utgifter per virksomhetsområde/hovedområde for forrige budsjettår, inneværende år (gjeldende budsjett) og neste år (forslag gitt dagens ramme).
* en spesifisering av utgifter til drift på kap. 2460 post 24 fordelt på
  + lønn, pensjon og godtgjørelser
  + varer og tjenester.

*Særskilt om investeringer*

Departementet ber virksomheten redegjøre for investeringer som virksomheten planlegger å gjennomføre innenfor gjeldende budsjett, med inndekning over flere år. Redegjørelsen skal inneholde en vurdering av tiltakets nytte, opplysninger om samlet investeringsbehov og fordeling av utgifter over år. Dette kan for eksempel gjelde mindre byggeprosjekter uten husleiekompensasjon eller IKT-investeringer. Departementet minner om at IKT-investeringer skal være i henhold til det til enhver tid gjeldende digitaliseringsrundskrivet fra Kommunal- og distriktsdepartementet.

**15. mars: Årsrapport og årsregnskap for 2024**

Krav til innhold i årsrapporten og årsregnskap følger av Hovedinstruksen og vedlegg 3 i dette brevet.

Årsrapporten med årsregnskap skal følge mal for statlige årsrapporter og Direktoratet for økonomistyrings (DFØ) anbefalinger til innhold og utforming, se <https://dfo.no/fagomrader/arsrapport>.

Årsrapport og årsregnskap skal signeres av styret og administrerende direktør.

Eksfins årsrapport skal inneholde regnskap for virksomheten (administrasjonen og for eksportkredittordningen), regnskap for garantiordningene som skal gå i balanse på lang sikt og regnskap for midlertidige garantiordninger med støtteelement. Årsrapporten med årsregnskap skal oversendes departementet, med kopi til Riksrevisjonen.

Årsrapporten skal i tillegg blant annet inneholde:

* **lønnsomhetsberegning av utlånsvirksomheten**
* **rapportering om konsulentbruk**
* **informasjon om antall lærlinger**
* **rapportering om** Eksfins arbeid med **likestilling og ikke-diskriminering**, jf. likestillings- og diskrimineringsloven §§ 26, 26 a og 26 b.
* en redegjørelse for virksomhetens vurdering av **mulighetene for desentralisert arbeid**, omfang og bruk av desentralisert arbeid i virksomheten og erfaringene med dette. Dersom virksomheten ikke har hatt økning i desentralisert arbeid, eller dersom bruken har gått ned, skal det særskilt redegjøres for årsakene til dette.
* omtale av hvordan hensyn til **miljø, bærekraft og grønn omstilling** ivaretas.
* en overordnet redegjørelse for resultatene fra arbeidet med **sikkerhet og beredskap**.

**15. mars: Risikorapport**

Eksfin skal utarbeide halvårlige risikorapporter for å synliggjøre de relevante risikoene i porteføljen, herunder klima- og bærekraftsrisiko, og beskrive hvordan disse kan påvirke Eksfins evne til å nå mål og prioriteringer.

I risikorapporten skal Eksfin:

* synliggjøre, måle og vurdere forventet resultat og risiko i Eksfins garanti- og låneportefølje.
* vurdere om garantiordningene hver for seg vil gå i balanse på lang sikt.
* redegjøre for kreditt- og konsentrasjonsrisiko i porteføljen til Alminnelig garantiordning. Dette omfatter rapportering om uventet tap, i tråd med kravene til risikostyring og rapportering om uventet tap i regelverket for Eksfin. Eksfin bes om å kommentere bl.a. forutsatt utvikling i samvariasjon mellom engasjementene og forventet andel tap ved mislighold (såkalt LGD) i beregningene av uventet tap ved 99 pst. konfidensnivå.

I risikorapporten som leveres i mars skal Eksfin i tillegg:

* beskrive ikke-finansielle risikoer
* identifisere og beskrive vesentlige risikomomenter som påvirker evnen til å nå mål og prioriteringer, beskrive tiltak og vurdere tiltakenes effekt på gjenværende sannsynlighet og konsekvens.

**20. mai, kl. 13-15: Etatsstyringsmøte (hos NFD)**

*Følgende punkter skal tas opp i møtet:*

1. Godkjenning av dagsorden
2. Eksfin presenterer resultater 2024 og status så langt i 2025
3. Diskusjon om måloppnåelse og prioriteringer fremover
4. Orienteringssaker
5. Eventuelt

**10. juni: Gjennomgang av ekstern revisor av ordninger notifisert til ESA**

For eksportkredittordningen, og alle øvrige ordninger som er notifisert til ESA og hvor det har vært aktivitet forrige år, skal Eksfin sende en årlig gjennomgang av ekstern revisor som dokumenterer at forvaltningen av ordningene er i tråd med notifisering. **(Til Eksfin: Frem mot endelig tildelingsbrev vurderer NFD om dagens praksis skal videreføres.)**

**20. september: Risikorapport**

Se bestilling under risikorapport med frist 15. mars.

**20. september: Statsbudsjettet 2025 – økonomirapport og ev. innspill til endringer i høstsesjonen**

Eksfin skal legge fram en rapport med status per 31. august for alle kapitler og poster etaten har ansvar for og ev. innspill til endringer i høstsesjonen. For hver kap./post skal det gå fram:

* disponibelt beløp (saldert budsjett inkl. ev. overførte midler og ev. endringer i bevilgning gjennom året).
* regnskapsført i statsregnskapet per 31. august.
* prognose for hele året.
* ev. forslag om endring av bevilgning som skal fremmes i høstsesjonen.
* forklaring av vesentlige avvik mellom disponibelt og regnskapsført beløp, og begrunnelse for ev. forslag om endring i bevilgning.

**21. november kl. 10-12: Etatsstyringsmøte (hos Eksfin)**

*Følgende punkter skal tas opp i møtet:*

1. Godkjenning av dagsorden
2. Eksfin presenterer status 2025 og prioriteringer fremover
3. Diskutere utkast til tildelingsbrev 2026
4. Orienteringssaker
5. Eventuelt

## Vedlegg 2: Administrative fullmakter for 2025

*Fullmakt til å inngå leieavtaler og kjøp av tjenester utover budsjettåret*

I henhold til rundskriv R-110, gir Nærings- og fiskeridepartementet Eksfin fullmakt til å

inngå leieavtaler og avtaler om kjøp av tjenester ut over budsjettåret. Det er en forutsetning at eventuelle avtaler inngås innenfor rammen av Instruks om håndtering av bygge- og leiesaker i statlig sivil sektor, fastsatt 20. januar 2012 og sist endret 13. januar 2017. Det er videre en forutsetning at fullmakten benyttes i overensstemmelse med kravene i rundskriv R-110. Eksfin skal omtale bruk av fullmakten i forklaringene til statsregnskapet.

*Fullmakt til å gi erstatning for skade/tap av private eiendeler i forbindelse med tjenesten*

Eksfin gis fullmakt til å gi erstatning for skade/tap av private eiendeler i forbindelse med tjenesten. Erstatningen må gis i samsvar med retningslinjene i Statens Personalhåndbok, punkt 10.22.

## Vedlegg 3: Forutsetninger og indikatorer

| **A** | |  |
| --- | --- | --- |
| **Forutsetning** | **Beskrivelse** | **Indikatorer** |
| Låne- og garantitilbudet er kjent, tilgjengelig og relevant | Brukere og øvrige interessenter har kjennskap til og kunnskap om Eksfins låne- og garantitilbud. Tilbudet oppleves som relevant. | Andel som har uhjulpet og hjulpet kjennskap til Eksfins låne- og garantitilbud. Både samlet og fordelt banker, norske eksportører, virkemiddelaktører og øvrige interessenter.  I hvilken grad opplever brukerne at Eksfins tilbud er relevant og enkelt å forstå og benytte seg av, og opplever brukerne at Eksfin gir god og relevant service. Det kan skilles mellom ulike produkttyper, markedssegmenter og type brukere (innvilget søknad, fått avslag mm). |
| God kobling med råd- og veiledningstjenester og andre virkemidler som skal fremme eksport | Brukerne opplever at samordningen mellom Eksfin og relevante virkemiddelaktører er god, og aktørene kan henvise brukerne til relevante virkemidler hos hverandre. | I hvilken grad opplever brukerne at Eksfins veiledning var relevant/god, og at virkemiddelapparatet er samordnet? |
| Kunnskap om markedssegmenter som antas å bli viktig fremover | Eksfin har tilstrekkelig kompetanse om eksisterende og nye markeder som vil være særlig relevante for norsk eksportrettet næringsliv i årene fremover (som er potensielle brukere av ordningene). | I hvilken grad opplever brukerne at Eksfin har kompetanse om eksisterende og nye markeder? |
| Være proaktive og fange opp prosjekter som er aktuelle brukere av ordningene | Eksfins arbeider aktivt med eksisterende og potensielle kunder for å fange opp aktuelle brukere. | I hvilken grad opplever brukerne at Eksfin er proaktive overfor eksisterende og potensielle kunder? |

| **B** | |  |
| --- | --- | --- |
| **Forutsetning** | **Beskrivelse** | **Indikator** |
| Ledig kapasitet under rammen | * Bundet under rammen, prognose frem i tid. * Prognose for ledig kapasitet fremover. | * Andel av rammen som er bundet * Søknader/ tilbud/ utestående/ fordringer. |
| Tilgang til medgarantister/ medfinansiører | * Overordnet kvalitativ vurdering av private finansielle aktørers evne (og vilje) til å finansiere (lån og garanti) lønnsomme prosjekter. | * Antall garantister, hvorav antall nye garantister * Andel av lån garantert av Eksfin * Antall saker hvor Eksfin ikke har kunnet gi finansiering, pga. at private finansielle aktører ikke har gitt lån/garanti. |

|  |  |  |
| --- | --- | --- |
| **C** | |  |
| **Forutsetning** | **Beskrivelse** | **Indikatorer** |
| Ordningene er kapasitetsutvidende supplement til markedet | * Overordnet kvalitativ vurdering av om lån og garanti fra Eksfin konkurrerer mot det private kapitalmarkedet. * Overordnet kvalitativ vurdering av land (og markeder) der kapitalmarkedet ikke fungerer optimalt og der Eksfin opererer. | * Måling av dette avklares i dialog med Eksfin |
| Ordningene bidrar til å gjøre norske eksportører mer internasjonalt rettet og konkurransedyktige | * Overordnet kvalitativ vurdering av om tilstedeværelsen, tilbud og faktisk finansiering av eksportfinansieringsordningene (lån og garanti) påvirker eksportørers beslutning om å satse internasjonalt. * Vurdering av om tilbud om lån/garanti eller utstedt lån/garanti øker eksportørens mulighet til å vinne kontrakt. * Vurdering av hvorfor prosjekter faller bort. | * Måling av dette avklares i dialog med Eksfin |

Det legges ikke opp til å måle effekter (punkt "D" fra resultatkjeden) i 2025, jf. punkt 4 i tildelingsbrevet.